Rīku kaste 7. – 9. klasei

3. nodarbība - Tikumu definēšana

**Nodarbības atsegums**

**Nodarbībā sasniedzamie rezultāti:**

***Skolēnam veidojas sapratne par to,***

* kas ir tikums un kā var grupēt tikumus;
* kas ir raksturs un kādas ir “laba cilvēka” rakstura īpašības;
* ka katrs tikums cilvēkam var izpausties pārāk daudz un pārāk maz.

***Skolēnam veidojas morālais ieradums***

* kritiski izvērtēt, kāds ir tikumu vidusceļš dažādās situācijās;
* sapratīgi argumentēt viedokļus par morāliem un ētiskiem problēmjautājumiem;
* saprast un novērtēt citu skolēnu viedokļus par šiem jautājumiem.

**Atslēgvārdi:** definīcija, morāli labs, raksturīgs.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, brīvība, kultūra | Mīlestība, atbildība, harmonija, saskaņa |
| **Tikumi** | Gudrība, atbildība, godīgums | Atvērtība jaunajam, kritiskā spriestspēja, pašiedziļināšanās, brīvprātīgums, draudzīgums |

**Mācību materiāli:**

* *PowerPoint* prezentācija.
* “Savienojamo definīciju darba lapa” (1. materiāls 1. lpp.); Tikumu saraksts (1. materiāls 2. lpp.). *Skolotājs sagatavo vienu eksemplāru katram skolēnam.* Papildu izvēles materiāls: 1. materiāls 3. lpp. “Tikumu iedalījums”.
* Video transkripcija latviešu un angļu valodā (2. materiāls 4. aktivitātei).
* “Tikumu vidusceļa” piemēri (3. materiāls 4. aktivitātei).

**Atslēgas jautājumi:**

1. Kādas ir “laba rakstura” iezīmes? Vai visi ir vienisprātis par iezīmēm, kas veido labu raksturu?
2. Vai ir iespējams attīstīt tikumus? Kā tos var attīstīt?
3. Kas ir tikumi? Kā tie (atbilstoši Aristoteļa teiktajam) saistīti ar “labas dzīves” dzīvošanu?
4. Vai vari nosaukt kādus tikumus? Kā tu tos definētu?
5. Kā, tavuprāt, šis tikums izpaustos dzīvē? Kādās situācijās šis tikums varētu būt vajadzīgs?
6. Kā tu iedalītu tikumus? Kāpēc sagrupēji tos šādā veidā?
7. Kā izpaustos, ja kāda tikuma būtu par daudz? Kā izpaustos, ja kāda tikuma būtu par maz?

**Pārdomām skolotājiem:** Tikums (*virtue*) ir labs morālais ieradums, kas balstās apgūtās un sev pieņemtās morālajās vērtībās, mudina cilvēku brīvi, dabiski un stingri iestāties par morālo labumu un to īstenot jebkurā, arī nezināmā, situācijā, iegūstot prieku, tā darot. Šajā saitē var atrast vairāk definīciju par šiem jēdzieniem (“ieradums”, “tikums”, “vērtības”, “raksturs”, “temperaments”…): <https://www.arete.lu.lv/parnese-izglitiba/glosarijs/>

**Mācību aktivitātes**

**Ierosme**

**[2. slaids]** Atgādiniet skolēniem, ka iepriekšējā nodarbībā (*Rīku kastes 2. nodarbība*) pārrunājāt, kas ir “laba dzīve”, un aplūkojāt dažas Aristoteļa idejas par šo tēmu. Uzsākot nodarbību, pajautājiet skolēniem:

* Kas ir tikums?
* Kas ir rakstura iezīme?
* Kādas iezīmes vai tikumi palīdz attīstīt labu raksturu?
* Vai var attīstīt tikumus?
* Kā tos var attīstīt?

**[3. slaids]** Iepazīstiniet skolēnus ar tālāk sniegtajām rakstura un tikuma definīcijām:

* Raksturs – personīgu iezīmju kopums, kas rada emocijas, veido motivāciju un vada rīcību.
* Tikums – pozitīvas cilvēka stiprās puses, kuras apvienojot veido cilvēka raksturu.

Kolēģu komentāri:

“Lai tiktu līdz jēdziena “tikums” labākai izpratnei, izmantoju latviešu tautas dziesmu “Balta nāca tautumeita Kā ar sniegu apsnigusi; Nav ar sniegu apsnigusi, Nāk ar savu tikumiņu.” Kā arī vārdu savienojumu “darba tikums”, pretstatīju vārdus “tikums – netikums”. Tas viss palīdzēja ātrāk tikt uz pareizā ceļa.”

“Devu savus piemērus, lai saprastu, kas īsti ir tikumi – ka noteikti ir dzirdējuši tautasdziesmās, rādīju klases audzinātāja darba plānu, kādus tikumus skolēnā cenšamies attīstīt (piem., godīgums, uzticamība, patiesums, vārdu un darbu saskaņa).”

“Izvēlējos ar skolēniem noskaidrot, kas ir bijis Aristotelis, tas mums aizņēma ~7 minūtes laika.”

**1. aktivitāte. Tikumu definīcijas**

**[4. slaids]** Iedodiet skolēniem tikumu sarakstu (*1. materiāls, 1. lpp.*) un aiciniet savienot tikumus ar atbilstīgajiem aprakstiem!

Pēc tam skolēniem jāizvēlas 3 no dotajiem tikumiem un jāapraksta, kā tos var izmantot skolas vidē.

Kolēģu komentāri:

“Ievietot prezentācijā tikumu definīciju un piedāvāt skolēniem izvēlēties pareizo atbildi tiešsaistes nodarbībai bija noderīgi. Paldies mentorei Lindai par ieteikumu!”

“Skolēniem termini un arī tikumu izpratne ir diezgan sarežģīta... bija jādod piemēri no dzīves, salīdzinājumi, lai viņiem būtu vieglāk, saprotamāk.”

“'Tikumus sasaistīju ar valodas gramatikas jautājumu- – īpašības vārdiem.”

“'Uzdevumos var izmantot spēļu elementus, kā no puzles gabaliņiem izveidot tikumu nosaukumus. Nepazīstamo vārdu nosaukumus meklēt elektroniskā vārdnīcā.”

**2. aktivitāte. Tikumu grupēšana**

**[5. slaids]** Iedodiet skolēniem tikumu sarakstu (*1. materiāls, 2. lpp*.) un aiciniet šos tikumus sagrupēt! Viņi var izvēlēties savus kritērijus, pēc kuriem tos iedalīt (piemēram, tikumi, kas skar visus, un tikumi, kas attiecas uz katru cilvēku atsevišķi; tikumi, kas skolēnam piemīt, un tikumi, kas vēl jāattīsta, u. tml.).

* Kādēļ skolēni sagrupēja tikumus tieši šādā veidā?
* Vai skolēni var izdomāt vēl citus tikumus, ko pievienot savam sarakstam?

**[6. slaids]** Parādiet skolēniem prezentācijā “Rakstura sastāvdaļas” un aplūkojiet visas tikumu grupas!

* Vai piekrīti tam, kā šie tikumi ir sagrupēti?
* Vai vari izdomāt vēl kādus tikumus, ko pievienot katrai grupai? *(Uz šo jautājumu var atbildēt arī rakstiski, izdalot skolēniem 1. materiāla 3. lpp.).*

Kolēģu komentāri:

“Tabulā par tikumu sadalījumu bērniem liku veidot šokolādes tāfelīti un savilkt, kuri tikumi viņiem piemīt, kuri vēl jāattīsta.”

“Pievienoju prezentācijā informāciju par Aristoteli, par to, ko Aristotelis domā par labu dzīvi, kā arī piemēroju tabulu, kur tikumi jāsavieno ar aprakstiem tiešsaistes nodarbībai, ieliekot to prezentācijā “Tikuma apraksts – 10 atbilžu varianti”. Apspriežam, parādās pareizā atbilde.”

“Paņēmu no dotajiem materiāliem tabulu, kur jāsavieno tikums ar skaidrojumu. Bērni ar šo uzdevumu tika galā!”

“Mājās skolēni bija sagrupējuši tikumus – strādāja 2 grupās. Viena grupa paskatījās materiālus uz priekšu un sagrupēja tikumus, kā piedāvāts materiālos. Otra grupa sagrupēja –tikumi, kurus var iemācīties, un tikumi, kurus nevar iemācīties. Izrunājām, kāpēc tā grupēja, vai tiešām nevaram kādu tikumu iemācīties. Vairāki palika pie uzskata, ka gudrība ir Dieva dota, to nevar iemācīties.”

“Izstāstīju uzdevumu, sadalījāmies Zoom grupās. Biju plānojusi, ka pavadīsim grupās 5 minūtes, bet, pieslēdzoties grupai, redzēju, ka skolēniem nav īsti skaidrs, kā to kopīgi darīt, jo Zoom grupās esam strādājuši ļoti maz. Kopumā ~11 minūtes pavadīju, katru grupu iedrošinot sākt strādāt kopā.”

**3. aktivitāte. Būt par “labu cilvēku”**

**[7. slaids]** Pavaicājiet skolēniem, ko, viņuprāt, nozīmē būt par “labu cilvēku”, un uzklausiet viņu sākotnējās domas!

Pārrunājiet prezentācijā sniegtos variantus (varat tos uzrakstīt uz tāfeles vai izmantot interaktīvo tāfeli). Pajautājiet, ko skolēni domā par katru no idejām un kāpēc!

Vai būt par labu cilvēku nozīmē:

* *darīt to, ko tev liek?* Aspekts, kam pievērst uzmanību: tā var būt daļēji taisnība, tomēr nav labi darīt, ko tev liek, ja tev liek zagt vai kādam darīt pāri.
* *nedarīt ļaunu?* Aspekts, kam pievērst uzmanību: daļēji tā ir taisnība – mēs nevēlamies citiem darīt ļaunu. Tomēr dažkārt tu vari kādam nodarīt pāri, lai pasargātu no lielāka ļaunuma, piemēram, ja bērns uzskrien uz ceļa, tu vari viņam izdarīt pāri, nogrūžot no ceļa, lai pasargātu no pakļūšanas zem auto.
* *rīkoties pareizi?* Aspekts, kam pievērst uzmanību: “pareiza rīcība” atkarīga no situācijas. Nav tādu noteikumu, kas atbilstu visām situācijām, tāpēc tev pašam jāizlemj, kas ir pareizā izvēle.

Kolēģu komentāri:

“Manuprāt, 4. klasē ļoti vērtīgi bija skolēniem padomāt par sevi, savu raksturu un izteikt/ pamatot domas par to, kas ir labs cilvēks. Skolēniem pamudināt uz pareizo domu palīdzēja tikumu un definīciju lapa. Daži gan norādīja, ka atsevišķi vārdi lapā minēti 2 reizes. Tā kā savas nodarbības sāku ar šo tēmu, tad nākas secināt, ka ievadam jāparedz neliels pastāsts par to, kas tad ir Aristotelis. Bez tā nu nekādi.”

**4. aktivitāte. Par daudz vai par maz?**

**[8. slaids]** Aristotelis uzskatīja, ka rīkoties pareizi nozīmē konkrētā situācijā izmantot tikumus “pareizā daudzumā”. No pārmērīgas vai pārāk vājas tikuma paušanas var rasties nepareiza rīcība. Aristotelis to sauca par zelta vidusceļu.

**[9. slaids]** Izvēlies vienu no tikumiem un pārrunā, kā izpaustos pārlieku daudz (pārmērība) un pārlieku maz (trūkums) šī tikuma! Piemēram:

|  |  |  |
| --- | --- | --- |
| **Pārāk daudz** | **Zelta vidusceļš (tikums)** | **Pārāk maz** |
| Pārgalvība | Drosme | Gļēvulība |

3. materiālā citi “Tikumu vidusceļa” piemēri.

Tu vari pārdomāt noteiktu situāciju (piemēram, kļūt par liecinieku zādzībai) un pārrunāt, kā izpaustos gļēvulība vai drosme, vai pārgalvība. Vai šis tikuma “daudzums” būtu vienāds visiem cilvēkiem (piemēram, policista drosmes izpausmes atšķiras no bērna drosmes)?

Noskatieties šo video (angļu valodā; 2. materiālā video transkripcija latviešu un angļu valodā) <https://www.youtube.com/watch?v=PrvtOWEXDIQ> [skatīts 05/20] (*Aristotle and Virtue Theory – Crash Course Philosophy* (Aristotelis un tikumu teorija – Īsais kurss filozofijā)) no 3:00 līdz 5:17.

Aiciniet skolēnus grupās vai pāros pārdomāt, kā izpaustos pārāk maz vai pārāk daudz tālāk minēto tikumu:

* Dāsnums
* Līdzjūtība
* Atvērtība jaunajam
* Godīgums

Kolēģu komentāri:

“Zinot, ka laiks ir ierobežots, izvēlējos to veltīt diskusijai/pārrunām par tikumu "pareizu daudzumu”, video neskatījāmies.”

“Izpalika prezentācijā piedāvātais 9. slaida materiāls ar video un diskusija par konkrētu situāciju. To nepaņēmu nodarbībā, jo tad nodarbībai būtu bijis nepieciešams daudz vairāk laika. Saruna atsevišķos jautājumos bija ļoti aizraujoša, un skolēni vēlējās izteikties, tas paņēma daudz laika.”

**[10. slaids] Noslēguma apspriede**

* Kurus no šodien apskatītajiem tikumiem tev vajadzētu attīstīt?
* Kā tu to varētu izdarīt?
* Kādās situācijas ikdienā tu varētu praktizēt šos tikumus?

Kolēģu komentāri:

“Tika pievērsta uzmanība un akcentēta tikumu pilnveides nepieciešamība ikdienā. Katram tika dota iespēja izvērtēt savus pozitīvos tikumus un padomāt par tikumu, kura pilnveidei turpmāk jāvelta vairāk laika.”

“Šī otrā nodarbība jau ritēja raitāk un vieglāk, arī skolēni vairāk iesaistījās, izteica savas domas. Man patika. Domāju, ka arī bērniem jau bija daudz skaidrāk un interesantāk.”

“Noteikti labāk būtu bijis nodarbību vadīt klātienē, tad būtu iekļāvusies īsākā laikā. Šoreiz bija palikušas 10 minūtes, lai pabeigtu secinājumus, kādus tikumus katrs no skolēniem vēlas attīstīt.”

“Patīk, ka ir doti piemēri domāšanai, diskutēšanai.”

“Skolēniem patika darboties. Tagad viņiem ir izpratne, kas ir tikums un kas ir raksturs. Izejot no tikuma, veidoja rakstura īpašības, piemēram, apņēmība-apņēmīgs.”

“'Mēs darbojāmies Meet programmā. Meet programmā no šīs nedēļas tiek piedāvāta arī balta tāfele Jam. Tas bija palīgs mūsu kopīgam darbam ar bērniem.”